
IVJihi  per  plures  jam  annos  apud  exercitum 
Britannicum  versanti,  dysenteriam  diversa  ad¬ 
modum  facie  incedentem,  nunc  alia  atque  alia 
medendi  ratione  feliciter  subactam,  nunc  om¬ 
nes  medicorum  conatus  superantem,  videndi 
satis  ampla  oblata  fuit  facultas.  Nil  tamen  ab 
aliorum  experientia  adeo  alienum  vidisse  mihi 
contigit,  ut  inde  aliquid  in  medium  proferendi 
occasionem  lubens  arriperem. 

2  DE  DYSENTERIA. 

Porro,  ab  novis  commentis  ut  abstinerem,  a- 
criter  admonuere  infelices  et  interdum  pene  ri¬ 
diculi  medicorum  sibi  ipsis  nimis  blandientium 
lapsus,  quos,  nescio  quod  grande  professos,  no¬ 
vandi  studium,  aut  dirum  istud  atque  insanabi¬ 
le  scribendi  cacoethes  illico  in  publicum  detru¬ 
serit.  Ex  horum  tamen  observatis  temere  fac- 
tis  sexcenta  fidem  derogant,  et  proinde  dies  ver¬ 
tens  ea  penitus  delevit. 

Ex  aliorum  itaque  periculis  probe  edoctus 
sum,  quam  multa  desiderentur  ut  hujusmodi 
observatis  suus  constet  honos,  suaque  auctori¬ 
tas  ;  quandoquidem  fere  omnium  natura,  cum 
in  aliis,  tum  maxime  in  rebus  medicis,  tam 
blanda  sit  conciliatrix  et  quasi  sui  lena. 

Hujus  morbi  definitio  a  Culleno  illustr.  pro¬ 
lata  omnibus  aliis  praenitet :  “  Pyrexia  conta- 
“  giosa  ;  dejectiones  frequentes,  mucosae  vel 
“  sanguinolentae,  retentis  plerumque  faecibus 
“  alvinis  m,  tormina  \  tenesmus.” 


•  t  • 

HISTORIA  MORBE 

Etsi  nullum  anni  tempus,  neque  terrae  regio 
homines  a  saevo  hujus  morbi  impetu  incolumes 
praestet ;  gravius  tamen  et  simul  frequentius 
eo  conflictari  solent,  qui  sub  sole  fervidiore 
quicquid  duri  habeant  belli  discrimina,  coelive 
intemperies  adire  coguntur. 

Dysenteria  obrepente,  modo  certae  hujus  va- 

* 

letudinis  notae  jam  inde  a  principio  clare  sese 
produnt ;  modo  febrilia  quaedam,  crebri  nempe 
horrores,  frigoris  sensus,  languor,  dorsi  lumbo¬ 
rumque  dolores,  nausea,  cibi  fastidium,  et  ma¬ 
teriae  biliosae  vomitus,  aegrum  per  aliquod  tem¬ 
pus  male  prius  habeant,  quam  propria  dysente¬ 
riae  symptomata  nos  de  mali  natura  certo  ad¬ 
moneant. 

Brevi  tamen  accedunt  ventris  tormina,  maxi¬ 
me  circa  umbilicum  molesta,  cum  abdominis 
duritie,  flatu,  materiae  biliosae  vomitu,  ac  fre- 
quente  desidendi  cupiditate,  quae  nunc  prorsus 

inanis,  mox  quodvis  mucosum,  saepe  pauxillo 
sanguinis  admistum  exprimit  ;  inde  intestino¬ 
rum  torsiones  brevi  levantur,  quae  post  paulo 
acerbius  iterum  redeuntes,  dejectiones  parcas, 
vix  unquam  sinceras,  sollicitant ;  hae,  utcunque 
crebrae,  rarissime  desidendi  desiderium  explent. 

Nonnunquam  quae,  ineunte  morbo,  primum 
egeruntur,  haud  multum  a  solitis  alvi  dejectio¬ 
nibus  abludunt,  et  diarrhoeae  speciem  satis  men¬ 
tiuntur.  Multo  autem  frequentius  alvus  aut  nil 
stercoris  dimittit,  vel  tantum  massulas  quasdam 
induratas  et  subrotundas,  scybala  dictas,  excer¬ 
nit.  Progrediente  morbo,  prout  isti  vani  atque 
inexplebiles  conatus  aegrum  gravius  exerceant, 
assiduus  et  molestissimus  urget  tenesmus,  taedii 
plenus,  una  cum  gravi  ani  dolore,  et  nonnun¬ 
quam  procidentia.  Dejectiones  magis  magis¬ 
que  a  natura  alienae  fiunt ;  et  simul  cum  liqui¬ 
dioribus,  mucosis,  biliosis,  cruentis,  prodeunt 

substantiae  firmae  atque  concretae,  sevum  case- 

\ 

umve  specie  reddentes  ;  nec  raro  membranacea 
quaedam,  a  nonnullis  ramenta  intestinorum  vi 
morbi  excussa  falso  habita,  cum  potius  lymphae 

effusae  et  densatae  debeantur.  Denique,  foeda 
ventris  proluvies,  sanie  atque  pure  commista, 

'  ex  intestinis  late  exulceratis  promanans,  teter- 
rimum  spirat  odorem,  et  immanes,  quos  aeger 
pertulit,  cruciatus  nimis  aperte  declarat. 

Dum  tanti  tumultus  intestina  adeo  vehemen¬ 
tes  exagitant,  non  potest  fieri  quin  totum  corpus 
in  morbi  consensum  rapiatur.  Hinc  sitis  ;  sa¬ 
por  oris  ingratus,  plerumque  amarus  ;  lingua 
muco  albo,  flavo,  tandem  nigro  obducta ;  sum¬ 
ma  inquietudo  ;  nausea  ;  vomitus  ;  ciborum 
appetentia  prorsus  deleta.  Nec  unquam  som¬ 
nus,  fessis  his  et  miseris  obrepens,  ullam  malo¬ 
rum  requiem  praebet. 

Febris  dysenteriae,  saltem  gravioris,  fere  sem- 
per  comes,  pro  anni  tempore,  coeli  tractu,  loci 
natura,  et  aegri  ipsius  habitu  alia  est.  Modo 
febris  ardentior  ;  modo  typhodes  ;  modo  levis 
tantum  febricula  adest ;  vel  demum  remitten¬ 
tis,  et  nonnunquam  etiam  intermittentis  formam 
induit. 

Morbo  ad  exitum  funestum  properante,  om¬ 
nia  graviora  symptomata  jam  descripta  inten- 

sius  urgent ;  ea,  quae  deponit  alvus,  intole- 

y 

randum  odorem  emittunt,  et,  aegro  inscio,  ela- 
buntur  ;  dolores  demum  conquiescunt,  cum  in¬ 
genti  virium  prostratione  ;  arteriarum  pulsus 
frequentes,  exiles,  et  inaequales  evadunt.  His 
accedunt  sitis  vix  sedanda  ;  lingua  nigra  ;  de- 
glutiendi  facultas  impedita  ;  aphthae  interdum 
os  et  fauces  obsidentes;  sudores  gelidi,  et  mens 
aberrans : — Haec  omnia  haud  dubia  mortis  in- 
stantis  praenuntia  habentur. 

Est  ubi  dysenteria  indolem  multo  magis  be¬ 
nignam  prae  se  ferat ;  symptomatis  tantum  le¬ 
nioribus  stipata,  mitius  decurrit,  et  sine  ullo 
periculo  spatia  conficit.  Tormina  et'  tenesmus 
minus  aegrum  torquent.  Alvi  excreta,  cum  ra¬ 
rius  descendunt,  tum  minus  a  faecibus  natura¬ 
libus  colore  et  odore  recedunt,  nec  tam  graves 
cruciatus  pariunt.  Febris  nulla,  vel  levis  tan¬ 
tum  detinet ;  nec  adeo  cibos  aversantur  aegri, 
quin  aliquod  levius  oblatum  sine  fastidio  assu¬ 
mant,  nec  crudum  iterum  reddunt.  Hi,  alvo 
idoneis  medicamentis  leniter  soluta,  vel  sudore 
erumpente,  facile  ad  sanitatem  perducuntur. 

Medentibus  sese  quotidie  offerant  exempla 
dysenteria  laborantium,  et  maxime  militum,  in 
quibus  morbus,  etsi  omnia  atrociora  morbi  symp¬ 
tomata  deposuerit,  nequaquam  in  salutem  cedit, 
sed  pertinaciter  corpori  inhaerens  insanabili  alvi 
fluxu  vires  paulatim  subruere  perstat. 


CADAVERUM  INCISIO. 

% 

i 

Sectis  cadaveribus  eorum,  quos  abstulit  dy¬ 
senteria,  multa  et  admodum  diversa  sese  in 
conspectum  dederunt ;  ita  ut  haud  semper  in 
prompta  fuit  discernere,  quae  hujusmodi  mor¬ 
bida  fortuito  adessent,  quae  vinculo  arctiore 
cum  morbo  conjungerentur  5  nullum  enim  est 

viscerum  abdominis  quin  aliquando  ejus  saevi- 

\ 

tiam  passum  sit. 

Patefacto  abdomine,  intestina,  maxime  cras¬ 
siora,  nonnihil  constricta,  inflammationis  vesti¬ 
gia  fere  semper  produnt.  Haec  morbida  intesti¬ 
num  colum  atque  rectum  scrutantibus  praeci- 

pue  obveniunt,  quorum  tunicae  interiores  effu¬ 
so  humore  obductae,  crassae,  rubrae,  flavae,  in¬ 
terdum  plane  lividae  vel  nigrae  reperiuntur. 
Nonnunquam  facies  eorum  interna  tuberculis 
huc  illuc  scatet,  quae  pustulorum  speciem  haud 
male  repraesentant. 

In  pl erisque  eorum  dysenteria  peremptorum, 
quorum  cadavera  a  medicis  incisa  fuere,  et  in¬ 
de  visa  memoriae  prodita,  praeter  inflammatio¬ 
nis  notas,  nonnunquam  ad  intestina,  minora  us¬ 
que  porrectas,  saepius  vero  intra  coli  rectique 
limites  circumscriptas,  ulcera,  erosiones,  macu¬ 
lae  nigricantes,  vel  gangraena  observata  fuere. 

Inflammatio  in  tunica  intestinorum  villosa 

maxime  sedem  figit,  quae  semper  rubra,  cras- 

■  * 

sior,  inaequalis,  huc  illuc  quasi  protrusa  repen¬ 
tur.  In  nonnullis,  quos  praeceps  mali  vis  matu¬ 
re  rapuisset,  nil  praeter  insolitum  hujus  tunicae 
ruborem  sese  obtulit,  sine  ullis  ulceribus,  aut 
gangraenae  aut  lymphae  effusae  indiciis.  Me¬ 
dici  jecoris  vitiatam  structuram  quoque  rimati 
sunt,  quippe  quibus  morbum  e  bilis  vitio  origi¬ 
nem  saepe  trahere  persuasum  fuit;  et  variae 

hujus  visceris  duri,  amplificati,  lividi,  gangraena 
etiam  quasi  affecti  laesiones  recensentur.  Item 
bilis  acris,  nigrae,  reduntantis  depravationes  be¬ 
ne  multae.  Hujusmodi  tamen  vitia  in  pleris- 
que  exemplis  nullum  nexum  necessarium  cum 
dysenteria  habuere. 


DE  CAUSIS. 

Quidam  homines  prae  caeteris  dysenteriae 
proclives  existunt ;  hi  maxime  quorum  vires  ni¬ 
mia  fatigatione,  excubiis,  prava  victus  ratione, 
coelo  fervidiore  nonnihil  resolutae  fuere.  Mi¬ 
lites,  dum  stipendia  merentur,  multis  ejusmodi 
causis  assidue  objiciuntur  :  non  itaque  mirum 
erit  morbum  suam  tyrannidem  apud  castra  po¬ 
tissimum  exercere,  ubi  viri  vigiliis  exhausti,  nec 
ullo  idoneo,  ut  par  est,  cibi  genere  refecti,  lon¬ 
gis  saepe  necesse  habeant  contendere  itineri¬ 
bus,  coeli  ardentis  atque  pestilentis  vim  simul 
saepe  passi.  Nec  homines,  modo  ventriculi  la- 

trantis  morsus  sedent,  quale  cibi  genus  devo¬ 
rent,  quicquam  pensi  habent,  sed  omne,  quod¬ 
cunque  iis  forte  oblatum  fuerit,  avide  ingurgi¬ 
tant  ;  et  ventriculum  justo  infirmiorem,  et  in¬ 
testina  praeter  consuetudinem  mobilia  crudis, 
corruptis,  immaturis  summo  cum  damno  one¬ 
rant. 

Hinc  enim  acida,  acria,  biliosa  languidis  ven¬ 
triculi  viribus  haud,  ut  decet,  subacta,  ad  intes¬ 
tina  perpetim  devolvuntur.  Quam  gravem  nox¬ 
am  cum  universo  corpori,  tum  maxime  primis 
viis  hujusmodi  causae  inferre  queant,  nemo  est, 
quin  facile  agnoscat» 

Notatu  tamen  dignum  est,  dysenteriam  mili¬ 
tibus  recenter  conscriptis,  junioribus,  vegetis, 
et  nuper  ad  regiones  calidas  advectis,  ut  haud 
semel  vidi,  saepe  vehementer  incumbere,  dum 
veterani,  et  qui  diutius  in  his  locis  versati  fue¬ 
re,  prorsus  incolumes  evadunt.  Ipsa  enim  mu¬ 
tatio  gravior  iis,  qui  ei  haud  adhuc  assueverint, 
omnia  corporis  munera  magis  perturbare,  ejus- 
que  vires  vehementius  convellere  solet. 

Sunt  praeterea  quaedam  coeli  constitutiones, 

quae,  ut  dysenteria  quibusdam  prae  aliis  tempo¬ 
ribus  gravius  saeviat,  faciunt :  hae  maxime  ob¬ 
servantur  autumno,  ubi  ferventior  aestas  prae¬ 
cesserit.  Bene  enim  admonuit  Celsus,  “  Au- 
cc  tumnale  tempus  et  diutinis  malis  fatigatos,  et 

“  ab  aestate  etiam  proxima  pressos  interimit,  et 
.  / 

“  alios  novis  morbis  conficit,  et  quosdam  lon- 

gissimis  implicat.” 

Inter  causas  quae  ad  hunc  morbum  concitan- 

I  # 

dum  valeant,  primum  locum  jure  merentur  su¬ 
bitae  et  graves  temporum  vices,  quae  in  regio¬ 
nibus  calidioribus  foecunda  morborum  parens 
existunt.  Hinc  cum  nimios  aestatis  ardores 
tempestas  pluviosa,  aut  solis  radios  aestuan¬ 
tes  frigora  nocturna  exceperint,  late  vagan¬ 
tur  morbi,  pro  diverso  aeris  vitio  diversam  sibi 
indolem  attrahentes.  Rectissime  enim  haec  ha¬ 
bet  Pringle,  cujus  summa  in  his  rebus  auctori¬ 
tas,  “  Great  heats  are  never  so  much  the  imme- 
“  diate  as  the  remoter  cause  of  a  general  sick- 
“  ness.”  Si  his  morborum  causis,  quas  coeli 
intemperies  invexerit,  corporis  vires  inedia,  as¬ 
siduis  vigiliis  atque  defatigationibus  fractae  ac* 

cesserint,  mala  graviora  inde  plane  sunt  pro¬ 
fluxura  ;  hinc  morbi  castrenses,  naturam  ma¬ 
gis  malignam  nacti,  pessimis  fere  notis  incre¬ 
brescunt. 

Inter  tot  tantaque  mala,  cur  dysenteria  prae 
caeteris  invalesceret,  quaesiverunt  medici,  et 
complures  ejus  originem  ex  humoribus  a  corpo¬ 
ris  superficie  intestina  versus  repulsis  duxerunt. 
Inter  effectus  coeli  fervidi  manifestiores,  qui 
maxime  in  nostros  sensus  incurrunt,  exhalatio 
per  cutem  uberior  prae  primis  observanda  est. 
Si  itaque  ex  imbribus,  vestimentis  madidis,  vel 
aura  nocturna  liberius  admissa  frigus  fuerit  col¬ 
lectum,  eo  tempore  quo  summa  cutis  e  calore 
praegresso  valde  esset  irritabilis,  et  simul  ingens 
humorum  vis  per  ejus  meatus  jam  laxos  et  hian¬ 
tes  excerneretur,  magnos  corporis  tumultus  in¬ 
de  esse  orituros  perspicuum  erit ;  qui,  seu  prop¬ 
ter  materiam  intus  repulsam,  sive  ob  consensum 
istum  arctissimum  quo  cutis  et  intestina  conso¬ 
ciantur,  dysenteriam  saepe  concitent.  Inter 
partes  enim  tali  consortio  gaudentes,  quodcun- 

que  unius  actionem  turbat,  ut  altera  motus  ab¬ 
normes  concipiat,  plerumque  efficit. 

Frigus  per  se  dysenteriam  raro  movet,  nisi 
corpus  causis  jam  dictis  ad  eam  concipiendam 
antea  aptum  fuerit ;  et  Cullenus,  an  unquam 
ad  hunc  morbum  ciendum  valeat,  addubitat. 

Sunt  medici  qui  persuasum  habent  miasmata 
e  locis  palustribus  orta  ad  dysenteriam  excitan¬ 
dam  valere,  eo  quod  sub  iisdem  conditionibus 
et  iisdem  in  locis  una  cum  febribus  intermit¬ 
tentibus  saepe  grassari  videtur,  aliis  dysenteria 
aliis  febre  detentis.  Multa  tamen  ne  in  hanc 
sententiam  eamus  obstant. 

Nec  magis  forsan  fidem  merentur  eorum  ob¬ 
servata,  qui  hunc  morbum  ad  bilem  vel  praeter 
solitum  acrem,  vel  uberius  justo  secretam  retu¬ 
lerunt.  Haec  profecto  bilis  vitia  saepe  ex  iis¬ 
dem,  quibus  dysenteria,  causis  profluunt ;  nec 
facile  quispiam  dixerit,  ex  frigore  in  his  terrae 
plagis  suscepto,  utrum  cholera,  diarrhoea  bilio¬ 
sa,  vel  dysenteria  sic  insecutura.  Quotidie  ta¬ 
men  sese  nobis  offerunt  exempla,  in  quibus  bilis 
secretio  praeter  modum  aucta,  vel  depravata* 

subsit,  quin  illa  hujus  morbi  indicia  supervene¬ 
rint. 

Inter  causas  dysenteriae  excitantes  nonnulli 
cerevisiam  male  constitutam,  fructus  immatu¬ 
ros,  et  vina  tenuiora,  recentia,  subacida,  avidius 
assumpta,  recensuerunt.  Haec  autem,  utcunque 
ventriculi  et  intestinorum  munera  turbando  ad 
dysenteriam  proclivitatem  adaugeant,  vix,  nisi 

t 

aliae  simul  concurrant  causae,  ad  eam  moven¬ 
dam  valeant.  Piiingle  affirmat  se  vidisse  ho¬ 
mines  ejusmodi  fructibus  affatim  indulgentes  a 
dysenteria  prorsus  incolumes,  quos  tamen  brevi 
antea  morbus  iste  graviter  exercuerat ;  sed  jam 
deferbuisset  aestas,  quando  fructus  iis  libere  at¬ 
que  impune  erant  concessi. 

Superest  et  alia  dysenteriae  causa  excitans, 
contagium  nimirum,  de  quo  pauca  restant  di¬ 
cenda.  De  hoc,  utpote  hujus  morbi  causa,  auc- 
tores  vetustiores  uno  fere  ore  consentiunt ;  adeo 
ut  Pringle  passim  de  eo  loquitur,  et  Cullenus 
tantum  ei  tribuit,  ut  in  dysenteria  definienda 
eam  morbum  contagiosum  designavit.  Tan¬ 
tum  vero  abest  ut  haec  sententia,  apud  medi- 

cos  et  quidem  clarissimos  olim  recepta,  ab  ho¬ 
diernis  sit  comprobata,  quin  omnia  fere  recen- 
tiorum  observata,  in  hanc  rem  saepe  attente  in¬ 
stituta,  ad  eam  subruendam  tendant.  In  multis 
enim  exemplis,  ubi  aegri  dysenteria  laborantes 
in  iisdem  valetudinariis  frequentes  decumbe¬ 
rent,  morbus  cum  famulis  vel  aliis  in  vicinio 
positis  nunquam  communicari  visus  est. 

i  , 

Nec  minus  ad  hoc  pertinet,  quod  in  classibus 
socii  navales,  tempestate  oborta,  dum  rebus 
nauticis  strenue  dant  operam,  dysenteria  saepe 
corripiuntur ;  praecipue  nautae  humori  objecti, 
qui  vestimenta  madida  exuere  non  possunt ; 
sed  vel  excubias  agunt  imbribus  et  salso  per¬ 
fusi,  vel  brevem  in  lectulis  carpunt  somnum, 
vestibus  haud  mutatis. 

Asserere  vix  autem  auderem,  dysenteriam 
nunquam,  neque  sub  ullis  conditionibus  conta¬ 
gione  propagari ;  nec  medicos  summi  nominis, 
in  hanc  rem  per  annorum  seriem  attentos,  ubi¬ 
que  falsos  fuisse  facile  crederem  ;  etsi  tantum 
abest  ut  hujus  morbi  sola  causa  excitans  sit  ha¬ 
benda,  quin  potius  ejus  origo  in  plerisque  ex- 

emplis,  etiam  ubi  more  epidemico  invalescens 
strages  late  ederet,  ex  alio  fonte  plane  repeti 
queat.  Nec  mihi  per  plures  annos  inter  hujus¬ 
modi  aegrotantes  satis  exercitato  ulla,  quae  mor¬ 
bi  contagiosi  fidem  facerent,  unquam  sese  obtu¬ 
lere.  Quam  difficile  autem  sit  hanc  quaestio¬ 
nem  accurate  statuere,  satis  superque  monent 
lites,  nunquam  forsan  expediendae,  quas  medi¬ 
ci,  et  sane  solertissimi,  super  natura  morborum 
contagiosa  nuperis  annis  moverunt. 

De  causa  hujus  morbi  proxima  varie  itidem 
disserunt  auctores.  Alii,  inter  quos  Sydenhamus 
et  Hoffmanus,  materiam  quandam  acrem  in  in¬ 
testina  depositam,  eorumque  motus  abnormes 
cientem  culparunt.  Summus  ille  medicus  He- 
berdenus,  et  auctor  politissimus,  parcus  admo¬ 
dum  hujusmodi  disceptationum  cultor,  eandem 
sententiam  professus  est ;  sic  enim  habet :  “  Co- 
“  gitanti  itaque  mihi  de  natura  dysenteriae,  vi- 
“  sa  est  contineri  in  humoribus  vitiosis  inclina¬ 
ta  tis  in  intestina,  quae  inde  vehementer  pertur- 
“  bata  sunt,  et  in  motus  inordinatos  conjecta, 
“  sic  ut  intus  laedentia  exitum  non  habeant.” 

Contra,  Cullenus  illustr.  omnia  dysenteriae 
symptomata  ex  intestinis  crassioribus  spasmo 
praeter  naturam  constrictis  deducere  conatus 
est.  Hinc,  secundum  ejus  sententiam,  ventris 
tormina,  faeces  retentae,  et  molimina  rectum 
versus  propagata,  quibus  dejectiones  crebrae  et 
mucosae  moventur. 

Multa  certe  suadent  quendam  intestinorum 
spasmum  in  hoc  morbo  subesse.  Haeret  au¬ 
tem  haec  causa  in  ejus  signis  explicandis  ;  ne¬ 
que  enim  febris  protinus  ab  initio  instantis,  ne¬ 
que  speciei  inflammatae  atque  erosae,  quam  in¬ 
testina  adeo  constanter  prae  se  ferunt,  ullam  ra¬ 
tionem  reddit. 

His  itaque  perpensis,  cl.  Don.  Monro  senten¬ 
tiae  potius  accederem,  qui,  multis  incisis  cada¬ 
veribus,  causam  dysenteriae  proximam  ex  qua¬ 
dam  inflammatione  erythematicis  cognata,  tu¬ 
nicam  intestinorum  mucosam  obsidente,  esse  re*> 
petendam  primus  clare  docuit. 

c 

PROGNOSIS. 

Quo  melius  de  hujus  morbi  eventu  judicium 
feramus,  ad  aegri  vires,  aetatem,  vivendi  ratio¬ 
nem,  et  signorum  vehementiam  sedulo  erit  re¬ 
spiciendum.  Debiles,  aetate  provectiores,  vel 
quorum  vires  fatigatione,  inedia,  gravioribus 
animi  motibus,  vel  corrupto  coeli  tractu  antea 
fuerint  convulsae,  e  dysenteria  raro  emergunt, 
lis  quoque  haud  leve  minatur  periculum,  quos 
febris  ab  initio  vehemens  aut  maligna  non  di¬ 
mittit,  quos  importuna  desidendi  cupiditas  per¬ 
petuo  exercet ;  dum  ea,  quae  alvo  redduntur, 
a  sanis  dejectionibus  maxime  aliena,  cruenta, 
graveolentia,  sanie  et  carunculis  commista  ob¬ 
servantur.  Quodcunque  intestinorum  ulcus 
significat,  jure  terret ;  morbi  enim  immedicabi¬ 
lis  fere  indicium  est.  Malum  quoque  est,  si, 
una  cum  intolerando  ventris  cruciatu,  multum 

simul  turbantur  ventriculi  munera,  et  vomitus 
assiduus  ne  medicamenta  ingesta  retineantur 

obstat.  Malum  item,  siquando  alvus  in  eam  in- 

» 

fusa  relabi  sinat,  aut  arctissime  clausa,  iis  adi¬ 
tum  omnino  deneget.  Cum  arteriarum  ictus 
maxime  debiles  fiunt  et  inaequales  ;  partes  ex¬ 
tremae  frigent ;  dolores  conquiescunt ;  quod¬ 
cunque  ex  alvo  descendit  pessime  foetens,  ae¬ 
gro  inscio,  redditur ;  et  mentis  alienatio  et  sin- 
gultus  superveniunt,  de  aegro  actum  est. 

. ,  •  i  *  • «  *  <  f  » 

Nec  fere  minus  metuenda  est  ista  dysenteria, 
quae,  etsi  hominem  non  celeriter  rapiat,  tamen 
in  longum  producta  eum  graviter  vexare  per¬ 
stat,  vires  paulatim  resolvens,  tabem  insanabi¬ 
lem  tandem  illatura.  Symptomata  jam  recen¬ 
sitis  contraria  morbi  mitioris  spem  facere  mani¬ 
festum  est. 

MEDENDI  RATIO. 

♦ 

Non  alius  fere  existit  morbus  qui  medici  auxi¬ 
lio  promptius  indigeat,  aut  in  quo  naturae  co¬ 
natus  magis  a  scopo  aberrant. 

Consilia  medendi  postulant,  ut  alvum  e  faeci¬ 
bus  et  aliis  acribus  retentis  quam  primum  ex¬ 
oneremus  ;  ut  signis  molestioribus  subvenia¬ 
mus  ;  denique,  ut  totius  corporis  pariter  ac  in¬ 
testinorum  viribus  morbo  labefactatis  prospicia- 
mus. 

In  junioribus  et  robustis,  quos  implicat  hic 
morbus,  multis  nominibus  sese  nobis  commen- 
dat  sanguinis  detractio.  Febris  quoque  natura, 
inflammationis  indicia,  necnon  constitutio  mor¬ 
bi  epidemica,  et  anni  tempus,  sedulo  sunt  respi¬ 
cienda.  Febris  vero  ardentior,  arteriarum  ic¬ 
tus  duri  atque  frequentes,  et  tormina  ventris 
graviora,  tactu  adaucta,  ubicunque  adfuerint, 

sanguinem  protinus  esse  mittendum  plane  mo¬ 
nent  :  Quo  tempestive  misso,  caetera  remedia 
suos  effectus  promptius  et  jucundius  edant.  In 
hac  tamen  evacuatione  instituenda  semper  pro¬ 
videndum  est  ne  vires,  quae  ad  morbum  op¬ 
pugnandum  superesse  debent,  temere  dissipen¬ 
tur. 

Cathartica  in  dysenteriae  auxilium  remedia 
promptissima  jure  habentur.  Qualiscunque  e- 
nim  fuerit  morbi  causa,  fieri  non  potest,  quin 
res  ex  alvo  excernendae  praeter  naturam  de¬ 
tentae,  et  simul  acrius  factae,  omnia  morbi 
symptomata  haud  leviter  exasperent.  Alia  pur¬ 
gantia  aliis  auctoribus,  prout  cuique  cesserant, 
maxime  placuere.  Rheum,  alvum  ex  irritanti¬ 
bus  evacuandi  consilio,  Pringelio  maxime  arri¬ 
sit.  Pauca  submuriatis  hydrargyri  grana  cum 
hoc  medicamento  conjungere  solebat,  qua  le¬ 
nius  simul  ac  efficacius  suos  effectus  praestaret. 
Cullenus,  qui  censet  rheum  propter  vim,  qua 
pollet,  alvum  astringendi,  neutiquam  aptum  es¬ 
se,  quod  dysenteria  decumbentibus  adhibeatur, 

»  : 

tartraterp  antimonii  tantulis  dosibus  assump- 

tum,  ut  alvum  potius  quam  stomachum  moveat, 
summis  laudibus  cumulat.  Nec  aliis  diversi  ad¬ 
modum  generis  catharticis  sui  desunt  laudato¬ 
res  ;  quippe  omnia,  saltem  mitiora,  quae,  ut  al- 

•  *  ) 

vus  certo  et  leniter  descendat,  faciunt,  optato 
exitu  haud  caruere.  Prae  caeteris  autem  sa- 

9 

linorum  invaluit  usus  ;  et,  quantum  mei  ipsius 
et  aliorum  experientia  didici,  nil  in  hunc  finem 
sulphati  magnesiae  praepollere  censerem  ;  quod 
de  eo  monet  Heberdenus  non  semel  expertus 
sum.  “  Nullum, inquit,  “  medicamentum  al- 
Cl  vum  promptius  solvat.  Cum  quoque  facul- 
“  tatem  habeat  aliquam  componendi  motus  in- 
“  testinorum  perturbatos,  tum  rarissime  nau- 
“  seam  et  vomitum  moveat.” 

Cum  nausea,  flatus,  et  alia  ventriculi  male  se 
habentis  indicia,  ineunte  hoc  morbo,  et  per  ejus 
decursum,  crebro  adsint,  medici  quidam  emeti- 
eorum  usum  magnopere  commendant.  Haec 
enim  non  solum  stomachum  ex  acribus  haud 
parum  aliter  nocituris  liberant,  sed  simul  hu¬ 
morum  cursum  ad  superficiem  potenter  faciunt, 
sudoremque  movent,  nec  raro  alvum  quoque 

citant.  Complures  medici  ipecacuanham  prop¬ 
ter  hanc  dysenteriae  mitigandae,  vel  prorsus 
tollendae  facultatem  egregiis  laudibus  efferunt. 
Hujusmodi  autem  remediis  haud  aeque  fidunt 
recentiores  ;  nec  temere  ad  ea  in  regionibus  ca¬ 
lidioribus  confugiendum,  ubi  ex  statu  ventricu¬ 
li  admodum  irritabili  vomitus  semel  motus  mo¬ 
lestissime  saepe  perstat,  aegre  postea  cohiben¬ 
dus.' 

Sunt  qui  praesidium  maxime  petunt  ab  iis  re¬ 
mediis  quae  sudorem  eliciunt,  inter  quos  Mos- 
ley  eminet ;  qui  multis  allatis  argumentis  hunc 
morbum  e  cutis  halitu  suppresso  pendere  con¬ 
tendit  ;  hoc  itaque  restituto,  eum  certo  esse  de¬ 
cessurum,  commercii  lege  quo  istae  partes  con¬ 
sociantur,  perhibet.  Porro,  multa  protulit  ex- 
empla,  in  quibus,  alvo  prius  soluta,  hac  meden¬ 
di  ratione  feliciter  usus  est. 

Non  aliud  est  medicamentum  quod  dysente¬ 
ricis  majorem  certioremque  opem  afferre  soleat, 
quam  submurias  hydrargyri  cum  opio  conjunc¬ 
tus  ;  de  summis  cujus  virtutibus  omnes  medici 
hodierni  idem  fere  sentiunt ;  nec  immerito  eam 

concelebrant,  modo  ita  detur  ut  salivam  celeri- 
ter  moveat.  Hydrargyri  praeparata,  unguen¬ 
tum  et  submuriatem  strenue  adhibita,  ita  ut  in 
totum  corpus  vires  proprias  exerceant,  dysente¬ 
riam  vetustam,  omnibus  aliis  incassum  tentatis, 

i 

ad  exitum  felicem  haud  raro  perducere  dudum 
bene  innotuit.  Nuperius  vero  consilia  morbi 
recentis  sublevandi  ejusdem  remedii  viribus  ini¬ 
ta  sunt,  et  optimo  quidem  cum  eventu  ;  modo 
evacuationes  idoneae,  prout  res  postulaverit, 
fuerint  praemissae.  Dicitur  praeterea  eos,  qui 
ope  hujus  medicinae  prompte  adhibitae  a  dysen¬ 
teria  assurgunt,  morbo  recidivo  multo  minus 
opportunos  existere  ;  quod  certe,  si  revera  ita 
se  haberet,  summi  esset  momenti,  praecipue  a- 
pud  milites,  qui  saepe  adeo  tarde  convalescunt, 
ut  diu  postea  valetudine  valde  incommoda  utan¬ 
tur,  ad  munia  obeunda  prorsus  impotentes. 

Ad  opiata,  tormina  et  spasmum  levandi  cau¬ 
sa,  vix  unquam  tuto  decurritur,  donec  evacua¬ 
tiones  alvum  a  materia  peccante  rite  expurga¬ 
verint,  et  febris  vis  antea  fuerit  pacata ;  brevem 
enim  et  fallacem  remissionem,  qua  haec  dolores 

consopiant,  asperiora  morbi  symptomata  cito 
insequuntur.  In  his  vero  exemplis  fomenta  ab¬ 
domini  admota  aegro  levamen  haud  mediocre 
saepe  attulerunt.  Eodem  consilio  emplastra  ve- 
sicantia,  et  etiam  hirudines  haud  sine  commodo 
adhibita  fuere.  Enemata  ex  amylo,  vel  aliis 
mucilaginosis  subter  infusa,  quibus  tincturae 
opii  pauxillum  prius  sit  adjectum,  tenesmum 
nonnunquam  sedant. 

Diaeta  hic,  perinde  ac  in  aliis  morbis  qui  fe¬ 
brem  sibi  comitem  habeant,  ex  iis  constare  de¬ 
bet,  quae  mitissima  sunt,  et  ventriculo  imbecil¬ 
li  minime  nociva.  Hinc  lac  aqua  probe  dilu¬ 
tum,  vel  decocta  ex  hordeo  aut  oryza  dysente¬ 
ria  laborantibus  bene  accommodata  sunt.  Pos¬ 
tea  jusculis  e  carne  confectis,  viribus  morbo  con¬ 
cussis  melius  consulitur. 

Quod  si  morbus,  etiamsi  vim  pristinam  depo¬ 
suerit,  in  longum  tractus,  et  summa  alvi  levi¬ 
tas  cum  crebris  et  male  sanis  dejectionibus  ae¬ 
grum  moleste  detineant,  viresque  paulatim  de¬ 
terant,  alia  prorsus  medendi  ratio  est  ineunda  ; 
tunc  enim  vino,  opio  et  astringentibus  est  locus. 

Summa  proclivitas  ad  redeundum,  qua  infa¬ 
mis  est  dysenteria,  satis  admonent  aegrum,  ut 
subitas  tempestatum  vices  sedulo  devitet,  con¬ 
tra  frigora  semet  vestitu  calidiore  muniat,  ex¬ 
ercitationem  sub  aere  puro  et  sicco  ad  vires  fir¬ 
mandas,  et  ad  excretionem  per  cutem  promo¬ 
vendam  adhibeat ;  neque  ventriculi  intestino¬ 
rum  ve  munera  prava  victus  ratione  perturbet. 


FINIS. 


